เวลานึกอยากกินอาหารทะเลรสชาติจัดจ้านแบบไทยแท้ขึ้นมา แต่ยังไม่มีโอกาสไปเที่ยวชายทะเลที่ไหน ก็มีร้านแหลมเจริญ เจ้าดังจากจังหวัดระยองนี่ล่ะค่ะที่ขยายสาขาเข้ามาตามห้างใหญ่ๆหลายแห่ง   ยกทะเลเข้ามาถึงกรุงเทพฯให้ไปจัดมื้อใหญ่กันได้สะดวกๆ นับเป็นอีกหนึ่งร้านโปรดของที่บ้านทีเดียว 

****-ทำเลที่ตั้ง / บรรยากาศ-****

สำหรับครั้งนี้เราไปลองที่สาขา Central World Plaza ชั้น 3 โซนบี  ร้านมีขนาดกว้างใหญ่ มีทั้งที่นั่งด้านในตัวร้าน และที่นั่งด้านนอกที่จะบอกว่าเป็น outdoor ก็ไม่ถูก  เพราะแม้จะอยู่นอกตัวร้านแต่ก็ยังอยู่ในห้างนั่นล่ะค่ะ เพียงแต่ออกมาชิดผนังกระจก มองออกไปชมวิว Big C ฝั่งตรงข้ามได้โปร่งๆตาเท่านั้น

****-เมนูที่สั่ง-****

● ปลากะพงทอดราดพริกสามรส (พริกขี้หนูสด) (ราคา 490 บาท) – จานนี้อร่อยระดับสิบ เนื้อปลาสด ทอดมากรอบนอกนุ่มในกำลังฟิน รสชาติน้ำราดคือเป๊ะ เล่นเอาตักกินกันรัวๆไม่มียั้ง (รู้สึกฉลาดขึ้นมานิดนึงเลย...5555)

● ยำเนื้อปู (ราคา 250 บาท) – ยำแบบใส่สมุนไพรพวก หอมแดง ข่า ตะไคร้มาเต็มจานคล้ายพล่ากุ้ง เนื้อปูสดหวานมาเป็นก้อนๆเป็นชิ้นเป็นอันดี รสชาติน้ำยำอร่อยดีงาม แต่แอบอยากให้ลดตะไคร้ลงหน่อยเพราะมากไปก็ชักเกะกะจนต้องเขี่ยออกทิ้งกันทีเดียว

● คะน้าฮ่องกงผัดน้ำมันหอย (ราคา 130 บาท) – เป็นจานที่สั่งไปแค่ให้มื้อนี้มีผักบ้าง คะน้าสดกรอบดี รสชาติโอเคค่ะ

● ต้มยำกุ้งน้ำใส – กุ้งตัวโตใช้ได้ เนื้อสดเด้งดีทีเดียว รสชาติต้มยำเปรี้ยวนำ เผ็ดพองาม รสจัดกำลังดีไม่มากไม่น้อย ชอบค่ะ

นอกจากอาหารอร่อยเรียกได้ว่าดีงามแล้ว ร้านนี้ยังขยันมีโปรโมชั่นร่วมกับบัตรเครดิตต่างๆ รวมถึงโปรโมชั่นแบบสมัครสมาชิกและออกคูปองของทางร้านเองอีกด้วย เยอะแยะมากมายอธิบายไม่ถูก เวลาจะไปทานอย่าลืมลองถามดูก่อนค่ะ   ใครสะดวกสาขาไหนก็แวะไปลองดูน้า
 